‘เลี้ยงชีพ’บลจ.ทหารไทยแจ๋ว
ปรับพอร์ตทุกวันผ่านออนไลน์สมาชิกเลือกไส้ในเอง10กอง
21 ส.ค. 2554

ปรับพอร์ตทุกวันผ่านออนไลน์สมาชิกเลือกไส้ในเอง10กอง
บลจ.ทหารไทยโชว์ฝีมือเปิดระบบกองทุนสำรองเลี้ยงชีพทางอินเทอร์เน็ต สมาชิกปรับพอร์ตเองได้ทุกวันจาก 10 กองทุน ยอมรับเจอเงินฝากดูดกองตราสารหนี้
นายไพศาล ครุฑดำรงชัยรองกรรมการผู้จัดการ ฝ่ายที่ปรึกษาลงทุน บริษัทหลักทรัพย์จัดการกองทุน (บลจ.) ทหารไทย กล่าวว่า เมื่อต้นเดือน ก.ค. บริษัทเปิดให้สมาชิกกองทุนสำรองเลี้ยงชีพสามารถทำธุรกรรมผ่านระบบอินเทอร์เน็ต (FundLink M Choice Online) ซึ่งเป็น บลจ.แห่งแรกในประเทศไทยที่ให้บริการดังกล่าว
ทั้งนี้ สมาชิกกองทุนสำรองเลี้ยงชีพสามารถจัดสัดส่วนการลงทุนและปรับพอร์ตการลงทุนได้ด้วยตัวเองทุกวัน โดยมีนโยบายลงทุนในระดับความเสี่ยงที่แตกต่างกันอยู่ 10 กองทุน และติดตามผลการดำเนินงานของกองทุนได้ตลอดเวลาผ่านระบบออนไลน์ 
ปัจจุบันกองทุนสำรองเลี้ยงชีพ TMBAM M Choice ซึ่งจดทะเบียนแล้วเป็น Master Pool Fund มีมูลค่าสินทรัพย์สุทธิ 2,234 ล้านบาท จำนวนนายจ้าง 132 ราย และสมาชิก 2.27 หมื่นคน 
“หลังจากเปิดตัวอย่างไม่เป็นทางการไปเมื่อเดือน พ.ค. มีสมาชิกที่ทำรายการผ่านระบบออนไลน์แล้ว 23 บริษัท ซึ่งในระยะแรกจะเน้นไปที่บริษัททางด้านการเงินที่มีสมาชิกความรู้ด้านการลงทุนก่อน เช่น โบรกเกอร์ และ บลจ.ซึ่งคาดว่าจะได้รับความสนใจเนื่องจากระบบนี้ช่วยลดภาระในการคัดเลือกนโยบายการลงทุนให้กับสมาชิกและสมาชิกกองทุนสามารถเลือกนโยบายลงทุนที่เหมาะสมกับตัวเองได้” นายไพศาล กล่าว
นายสมจินต์ ศรไพศาล กรรมการผู้จัดการ บลจ.ทหารไทย กล่าวว่า การให้บริการดังกล่าวจะช่วยให้ บลจ.ไม่ต้องลงไปแข่งขันด้านค่าธรรมเนียมในการบริหารจัดการกองทุนสำรองเลี้ยงชีพกับ บลจ.อื่นๆ แต่เป็นการแข่งขันด้านประสิทธิภาพการให้บริการมากกว่า
“ในปัจจุบันสินทรัพย์ภายใต้การบริหารอยู่ที่ 1.28 แสนล้านบาท และตั้งเป้าหมายจะเพิ่มเป็น 1.4 แสนล้านบาทในสิ้นปีนี้ และเพิ่มเป็น 1.5 แสนล้านบาท ในปี 2555” นายสมจินต์ กล่าว
อย่างไรก็ตาม นายสมจินต์ยอมรับว่า ในช่วงเดือน มิ.ย.–ก.ค.นี้ ธนาคารพาณิชย์มีแข่งขันด้านดอกเบี้ยเพื่อระดมเงินฝากส่งผลให้มีเงินลงทุนไหลออกจากกองทุนตราสารหนี้ที่ครบกำหนดประมาณ 50% แต่เชื่อว่าหลังจากที่อัตราดอกเบี้ยทรงตัวแล้ว เงินลงทุนในกองทุนตราสารหนี้น่าจะกลับมาได้รับความสนใจเช่นเดิม โดยครึ่งหลังของปีนี้จะมีกองทุนตราสารหนี้ต่างประเทศครบอายุประมาณ 5,000 ล้านบาท
พร้อมกันนี้ บลจ.ทหารไทยเปิดขายกองทุนทหารไทย โกลบอล บอนด์ ฟันด์ ปันผล เพื่อรองรับนักลงทุนที่ต้องการสภาพคล่องระหว่างการลงทุน โดยมีนโยบายการลงทุนแบบเดียวกับกองทุนทหารไทย TMB Global Bond Fund